Music 89.2

Ο Music 89.2 είναι τοπικός μουσικός ραδιοφωνικός σταθμός, με έδρα τους Άγιους Ανάργυρους Αττικής.

Ιστορία
Ο σταθμός ξεκίνησε να εκπέμπει στους 107.4 με την ονομασία Ηρόδοτος FM και στις αρχές του 2000 μετονομάστηκε σε Alpha Sports. Με την κατανομή των συχνοτήτων τον Μάρτιο του 2002, ο σταθμός μεταφέρεται στην τωρινή του συχνότητα 89.2. Την άνοιξη του 2003 μετονομάζεται προσωρινά σε Metropolis 89.2 και λίγους μήνες μετά σε Champions 89.2. Την Πρωτοχρονιά του 2005 άλλαξε ιδιοκτησία και μετονομάστηκε σε Sportime 89.2.

Λόγω της κακής οικονομικής κατάστασης του μιντιακού ομίλου, της κακοδιαχείρισης και της φθίνουσας πορείας του, παύει να εκπέμπει αθλητικό πρόγραμμα στις 3 Απριλίου του 2008. Λίγους μήνες μετά και για ένα καλοκαίρι, μετονομάζεται σε Κέφι 89.2, με λαϊκό και ολιγόωρο αθλητικό πρόγραμμα. Την 1η Σεπτεμβρίου του ιδίου έτους, αλλάζει ιδιοκτησία και μετονομάζεται σε Arrena 89.2 παραμένοντας στην αθλητική ενημέρωση. Την 1η Φεβρουαρίου του 2010 ωστόσο αλλάζει χαρακτήρα, και από αθλητικός γίνεται μουσικός. Τον Ιούνιο του ίδιου έτους, παίρνει το σημερινό του όνομα (Music). Μετά τη μετακίνηση του σταθμού στην σημερινή συχνότητα, ο πρώτος ιδιοκτήτης του σταθμού διεκδίκησε ξανά τη συχνότητα 107.4, για την συνέχιση της εκπομπής του Ηρόδοτος FM καταθέτοντας αίτηση για βεβαίωση λειτουργίας του το 2001 στο τότε Υπουργείο Τύπου και Μέσων Μαζικής Ενημέρωσης, χωρίς να γίνει αποδεκτή.

Ακολούθησαν από το 2010 καταθέσεις αιτήσεων στο ΕΣΡ για τη χορήγηση της βεβαίωσης την οποία πήρε το 2015. Ωστόσο, στις 21 Οκτωβρίου της χρονιάς εκείνης έγινε προσωρινή τροποποίηση της βεβαίωσης του Ηρόδοτος FM μεταφέροντας τον στη συχνότητα 100.6, η οποία ακυρώθηκε. Ο σταθμός τελικώς επανήλθε τον Ιούλιο του 2016, ως μετονομασθείς Νόστος FM παραμένοντας στη συχνότητα 100.6 έως σήμερα. Ωστόσο, ακολούθησε καταγγελία που αποδεικνύει ότι ο Ηρόδοτος FM μετά την πώλησή του το 2000 εξέπεμπε παρανόμως στη συχνότητα 107.4 έως το 2005 και το ΕΣΡ αφαίρεσε την βεβαίωση αναγκάζοντάς τον να διακόψει τη λειτουργία του. Από το 2017 μέχρι και σήμερα γίνονται προσφυγές σε ΕΣΡ και ΣτΕ για να πάρει πίσω την βεβαίωση και να συνεχιστεί και τυπικά η λειτουργία του.

Ιδιοκτησία
Ο σταθμός άλλαξε πολλές φορές ιδιοκτησία στην ιστορία του. Ωστόσο, ο φορέας που διαχειρίζεται τον σταθμό είναι η Αθλητικό Ραδιόφωνο Α.Ε. η οποία συστάθηκε με συμβολαιογραφική πράξη στις 13 Ιανουαρίου 2000 και με απόφαση της Νομαρχίας Πειραιά στις 2 Φεβρουαρίου της ίδιας χρονιάς, με τον διακριτικό τίτλο Alpha Sports 107.4 και έδρα τον Άγιο Ιωάννη Ρέντη. Ο φορέας αποτελεί μετατροπή της ατομικής επιχείρησης του Κωνσταντίνου Χούντα ο οποίος κατείχε το σταθμό (ως ιδρυτής και ιδιοκτήτης του Ηρόδοτος FM) και ο οποίος για σύντομο χρονικό διάστημα διατελούσε μέλος του διοικητικού συμβουλίου της νέας εταιρείας. Τον Οκτώβριο του 2002 ο διακριτικός τίτλος του φορέα μεταβλήθηκε σε Alpha Sports 89,2 λόγω της κατανομής των συχνοτήτων που έγινε εφτά μήνες πριν.

Στις αρχές του 2003 ο διακριτικός τίτλος της ιδιοκτήτριας Α.Ε. μεταβλήθηκε σε Metropolis 89,2 με τον σταθμό να μεταφέρεται στην Καλλιθέα αρχικά στην γωνία Σωκράτους 224 με Λυσικράτους, και αργότερα στη Λεωφόρο Ανδρέα Συγγρού 362 ενώ ο Κωνσταντίνος Χούντας αποχώρησε από την εταιρεία. Λίγους μήνες αργότερα, μεταβλήθηκε ξανά ο διακριτικός τίτλος σε Champions 89,2 ενώ άλλαξε διοικητικό συμβούλιο. Στα τέλη του 2004 η επωνυμία του φορέα μεταβάλλεται (προσωρινά) σε Champions Μέσα Μαζικής Ενημέρωσης Α.Ε. με παραμένοντα τον διακριτικό τίτλο και επέκταση των δραστηριοτήτων.

Την Πρωτοχρονιά του 2005 εξαγοράζεται από την ιδιοκτησία της εφημερίδας Sportime και αλλάζει διοικητικό συμβούλιο. Λίγους μήνες μετά, η εταιρεία ξαναπαίρνει την παλιά της επωνυμία μεταβάλλοντας το διακριτικό τίτλο σε Sportime Radio 89,2 με το σταθμό να μεταφέρεται στο Μοσχάτο ενώ στα μέσα του 2008 πωλείται στον επιχειρηματία Βίκτορα Ρέστη για λογαριασμό του ΔΟΛ, με το σταθμό να μεταφέρεται στο Χαλάνδρι. Στα τέλη του 2009, ο σταθμός μεταφέρεται στην Αθήνα ενώ στα μέσα του επόμενου έτους, ο διακριτικός τίτλος μεταβάλλεται στο σημερινό όνομα του σταθμού σε Music 89,2.

Κατά το 2011, ο σταθμός φεύγει από τον ΔΟΛ παραμένοντας ωστόσο στην ιδιοκτησία του Βίκτορα Ρέστη, με συνεχόμενες αλλαγές στο διοικητικό συμβούλιο ενώ ο σταθμός μεταφέρεται στο Μαρούσι και στα μέσα του 2017 στο Νέο Ηράκλειο. Ωστόσο, τον Ιούλιο του 2020 ο σταθμός πουλήθηκε στον όμιλο Πολίτη που κατέχει τους ραδιοσταθμούς των FM Sfera 102.2 και Μουσικός 98.6 και των Web Derti και Grace μεταφέροντας τον στους Άγιους Ανάργυρους Αττικής.

Δικτυώσεις
Ως Champions και Sportime είχε συνεργαστεί με ραδιοφωνικούς σταθμούς από την επικράτεια για αναμετάδοση των προγραμμάτων του σταθμού στις ευρύτερες περιοχές της Ελλάδας. Ωστόσο, οι άδειες δικτυώσεως που χορηγήθηκαν από το ΕΣΡ δεν έχουν ακυρωθεί ακόμα και είναι οι εξής:
Καρδίτσα, Λάρισα και Τρίκαλα: 107.6 FM (Avanti Θεσσαλίας)
Ηράκλειο Κρήτης: 104.2 FM (Athletic Radio)
Πάτρα: 94 FM (Ράδιο Γάμμα)

Παραπομπές

Εξωτερικοί σύνδεσμοι

Music 89.2 live
Επίσημη ιστοσελίδα του Music 89.2

Ελληνικοί ραδιοφωνικοί σταθμοί